Pranešimas žiniasklaidai

2024 m. spalio 16 d.

**„Maximos“ pirkėjai pasimatymus su delfinais padovanojo dar 15 šeimų: šiemet sulauktas didelis skaičius paraiškų**

**Prekybos tinkle „Maxima“ visą vasarą kartu su partneriais „Premia KPC“ ir Lietuvos jūrų muziejumi inicijuota socialinė akcija „Tau ledai, o jiems delfinų pagalba“ pasiekė finišo tiesiąją. Sulaukus beveik rekordinio skaičiaus paraiškų – 57, šiemet komisija atrinko 15 šeimų iš skirtingų Lietuvos regionų, kurių atžalos su negalia, dėka neabejingų prekybos tinklo pirkėjų, jau visai netrukus patirs delfinų terapijos ir kitų užsiėmimų teikiamą naudą.**

„Maximos“ Komunikacijos ir korporatyvinių ryšių departamento direktorė Indrė Trakimaitė-Šeškuvienė dalinasi, kad iki šiol per visą, kartu inicijuotą, socialinės akcijos gyvavimo laikotarpį Lietuvos jūrų muziejaus Delfinų terapijos centre apsilankė jau daugiau nei 90 šeimų iš skirtingų Lietuvos regionų.

„Norime pasakyti ačiū pirkėjams, kurie vasaromis gaivinasi ledais „Klasika“ ir kasmet kartu su partneriais surėmę pečius, dovanoja šeimoms, auginančius vaikus su negalia, ne tik delfinų terapiją, bet ir džiaugsmą, tikėjimą. Šios terapijos ir kompetentingų specialistų konsultacijos kasdieną iššūkius patiriantiems vaikams padeda atrasti naujas gyvenimo spalvas, nusiraminimą, saugumą ir ryšį su juos supančia aplinka. Šie maži žingsneliai į priekį tiek vaikams, tiek jų artimiesiems suteikia vilties įveikti kylančius sunkumus. Kartu su partneriais neabejodami šio projekto prasme, akciją nekantraujame pratęsti ir kitąmet“, – sako I. Trakimaitė-Šeškuvienė.

Lietuvos jūrų muziejaus direktorė Olga Žalienė taip pat džiaugiasi, kad verslas jungiasi prie pagalbos šeimoms, auginančioms atžalas su individualios pagalbos poreikiais, dovanodamas joms unikalią delfinų terapiją. „Ir tai – ne vienkartinis įvykis, – sako Olga Žalienė. – Akcija vyksta jau septintą kartą ir pradžiugins jau 105-tąją Lietuvos šeimą. Visi mes tikimės, kad kiekvienoje šių šeimų po užsiėmimų Delfinų terapijos centre randasi daugiau džiaugsmo ir vilties.“

**Šiemet sulauktų paraiškų skaičius – stebinantis**

„Maximos“ atstovės teigimu, kiekvienais metais vis labiau įsitikinama, kokia svarbi ir reikalinga yra delfinų terapija dideliam skaičiui Lietuvos šeimų. „Džiaugiamės, kad kasmet su partneriais inicijuojamos akcijos dėka daliai šių šeimų galime padėti. Šiais metais Lietuvos jūrų muziejus sulaukė net 57 paraiškų, kas beveik prilygsta kiek anksčiau pasiektam rekordui, kuomet specialistus pasiekė jų kiek daugiau nei 60“, – dalinasi ji.

Rugsėjo pabaigoje vykusio komisijos posėdžio metu, kuriame dalyvavo akciją inicijuojančių šalių atstovai, remiantis specialiais paraiškų vertinimo kriterijais buvo atrinkta 15 akcijos dalyvių, šeimų, kurios jau visai netrukus atvyks į pasimatymą su delfinais. Vertinant paraiškas buvo atsižvelgiama į paraiškos teikėjo finansinę padėtį, šeimoje augančių vaikų kiekį, vaiko amžių ir pan.

„Šiandien atrinkti šeimų atstovai, auginantys vaikučius su individualios pagalbos poreikiais, jau yra sulaukę džiaugsmą teikiančio kvietimo susiplanuoti atvykimą į Lietuvos jūrų muziejaus Delfinų terapijos centrą. Penkiolikai šių atrinktų šeimų centro specialistai per ateinančius mėnesius sudarys individualias programas, kurių metu jie turės galimybę gauti 10 delfinų terapijos užsiėmimų, ne mažiau kaip 6 negalios specialistų konsultacijas bei kitas papildomas veiklas“, – sako I. Trakimaitė-Šeškuvienė.

**Pokyčiai, prilygstantys stebuklui**

Daugiametė Lietuvos jūrų muziejaus patirtis rodo, kad delfinų terapija ypač svarbi vaikams, sergantiems neurologinėmis ligomis, patyrusiems psicho-emocines traumas ar turintiems raidos sutrikimų. Tyrinėjant delfinų asistuojamos terapijos poveikį nustatyta teigiama nauda padedant sumažinti vaikams baimę būti nesuprastiems, stiprinant pasitikėjimą savimi ir kitais, tobulinant bendravimo įgūdžius.

Susitikimas su šiais gyvūnais gali tapti nepamirštama ir gyvenimą keičiančia patirtimi ne tik vaikams, bet ir jų artimiesiems – tai padeda formuoti naują, dar tvirtesnį bei artimesnį ryšį, pažinti savo vaiką iš naujo.

„Kasmet sulaukiame nuostabių delfinų terapijas patyrusių vaikų šeimų istorijų. Mums jos be galo svarbios, nes įprasmina šios socialinės akcijos esmę – padėti, auginti, gerinti vaikų su individualios pagalbos poreikiais būklę. Esame be galo dėkingi partneriams ir kiekvienam „Klasika“ ledų pirkėjui, nes tik mūsų visų dėka tokie pokyčiai gali vykti“, – pastebėjo AB „Premia KPC“ marketingo vadovė Lina Pogoželskė.

Štai anksčiau akcijoje dalyvavusio berniuko, turinčio autizmo spektro sutrikimą, mama dalinosi, kad po dvi savaites trukusių terapijų stebint geras vaiko emocijas ir teigiamus sūnaus pokyčius, šie suteikė vilties ir džiaugsmo. Prieš delfinų asistuojamą terapiją vaikas kasdienybėje susidurdavo su bendravimo problemomis mokykloje, kur jautėsi fiziškai silpnas ir nelygus bendraamžiams:

„Sūnui vis trūko pasitikėjimo savimi, patirties spręsti kylančias problemas, dėl ko emociškai jausdavosi išties prastai. Jau po pirmosios savaitės užsiėmimų sūnus tapo laisvesnis, linksmesnis ir fiziškai aktyvesnis. Įgijęs pasitikėjimo savimi jis mėgino net įlipti į medį, ko seniau nėra buvę. Tai buvo rezultatas specialisto, kuris sugebėjo sūnų sudominti sportu. Maža to, vos per dvi savaites įgijęs patirties sūnus pats pradėjo inicijuoti veiklas, geriau orientuotis aplinkoje ir žinoma, nenustodamas pasakoti apie delfinus ir veiklas, kuriose teko dalyvauti.“

**„Tau ledai, o jiems delfinų pagalba“**

„Tau ledai, o jiems delfinų pagalba“ – jautri socialinė akcija, dovanojanti nepamirštamą delfinų terapiją vaikams su negalia. 2024 m. lietuviškame prekybos tinkle „Maxima“ kartu su partneriais „Premia KPC“ ir Lietuvos jūrų muziejumi ši socialinė akcija vyko jau septintą vasarą iš eilės.

Socialinės akcijos „Tau ledai, o jiems delfinų pagalba“ taisyklės buvo išties paprastos – pirkėjams tereikėjo nuo birželio 1 d. iki rugpjūčio 31 d. bet kurioje „Maximos“ parduotuvėje įsigyti specialiais karuliais pažymėtus „Klasika“ ledus porcijomis.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir kruopščiai atrinktas pasirinkimas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia arti pustrečio šimto „Maximos“ parduotuvių, kuriose dirba apie 11 tūkst. darbuotojų ir kasdien apsilanko daugiau nei 400 tūkst. klientų.*

**Daugiau informacijos**:

El. paštas komunikacija@maxima.lt